Odločba Sveta

z dne 20. julija 1998

o skupnem tehničnem predpisu za priključitvene zahteve za priključevanje terminalske opreme na analogna javna komutirana telefonska omrežja (PSTN) (brez terminalske opreme, ki podpira z govorno telefonijo utemeljeno storitev), pri katerem se izvaja naslavljanje omrežja, če je na voljo, z dvotonsko večfrekvenčno (DTMF) signalizacijo

(98/482/ES)

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti,

ob upoštevanju predloga Komisije,

ob upoštevanju Direktive 98/13/ES Evropskega parlamenta in Sveta z dne 12. februarja 1998 v zvezi s telekomunikacijsko terminalsko opremo in opremo satelitskih zemeljskih postaj, vključno z medsebojnim priznavanjem njune skladnosti [1], in zlasti druge alinee člena 7(2) Direktive,

ker je Komisija opredelila tip terminalske opreme, za katerega se zahteva skupni tehnični predpis, in s tem povezano izjavo o področju uporabe;

ker naj se sprejmejo ustrezni usklajeni standardi ali deli standardov za izvajanje bistvenih zahtev, ki jih je treba preoblikovati v skupne tehnične predpise;

ker je tehnični razvoj državnih javnih telefonskih omrežij v dvajsetem stoletju nenehno napredoval in ker je ta razvoj v enem omrežju sprva potekal neodvisno od razvoja v drugem omrežju, bodo med temi omrežji še nekaj časa ostale pomembne tehnične razlike;

ker obstajajo tehnične razlike v javnih komutiranih telefonskih omrežjih (PSTN) in ker so najpomembnejše opisane v Svetovalnih opombah, objavljenih v Navodilu Evropskega inštituta za telekomunikacijske standarde (ETSI) EG 201121;

ker je uporaba teh Svetovalnih opomb neobvezna in ker lahko vsebujejo uporabne informacije za proizvajalca;

ker naj priglašeni organi zagotovijo, da so proizvajalci seznanjeni z ustreznimi Svetovalnimi opombami, ki veljajo za specifične zahteve nekaterih omrežij;

ker naj bo še naprej v prehodnem obdobju mogoče odobravati terminalsko opremo v skladu z nacionalnimi predpisi;

ker morajo proizvajalci priložiti obvestilo k vsem proizvodom, ki so odobreni s to odločbo; ker morajo proizvajalci izdelati izjavo o omrežni združljivosti; ker morajo priglašeni organi zagotoviti, da so proizvajalci seznanjeni s temi obveznostmi; ker morajo priglašeni organi obvestiti druge priglašene organe o izjavah o omrežni združljivosti vedno, kadar je odobritev izdana na podlagi te odločbe;

ker se lahko oprema, ki sodi na področje uporabe te odločbe in je odobrena v skladu z državnimi predpisi pred koncem prehodnega obdobja, še naprej daje na zadevni nacionalni trg in v uporabo;

ker Odbor za odobritev telekomunikacijske opreme (ACTE), ustanovljen s členom 28 Direktive 98/13/ES, ni predložil svojega mnenja o skupnem tehničnem predpisu, kakor ga predvideva ta odločba; ker je zato Komisija v skladu s členom 29(3) Direktive 98/13/ES predložila Svetu ta predlog v zvezi z ukrepi, ki naj se jih sprejme,

SPREJEL NASLEDNJO ODLOČBO:

Člen 1

1. Ta odločba se uporablja za opremo, ki je namenjena za priključevanje kot enojni terminal (enojček) prek dvožičnega dostopa na analogni priključek omrežja PSTN v omrežni priključni točki in sodi na področje uporabe usklajenega standarda iz člena 2(1).

2. Ta odločba uvaja skupni tehnični predpis, ki zajema priključitvene zahteve za terminalsko opremo za analogno omrežje PSTN iz odstavka 1. Ta odločba ne vključuje zahtev, ki veljajo za medomrežno obratovanje terminalske opreme prek javnega telekomunikacijskega omrežja, kakor je določeno v členu 5(g) Direktive 98/13/ES.

Člen 2

1. Skupni tehnični predpis vključuje usklajeni standard, ki ga je pripravil ustrezni standardizacijski organ za izvajanje, kolikor le je to mogoče, bistvenih zahtev iz členov 5(d) in 5(f) Direktive 98/13/ES. Sklicevanje na standard je določeno v Prilogi I.

2. Terminalska oprema iz te odločbe mora ustrezati skupnemu tehničnemu predpisu iz odstavka 1, izpolnjevati mora bistvene zahteve iz členov 5(a) in 5(b) Direktive 98/13/ES in izpolnjevati mora zahteve vseh drugih veljavnih direktiv, zlasti Direktive Sveta 73/23/EGS z dne 19. februarja 1973 o uskladitvi zakonodaje držav članic v zvezi z električno opremo, konstruirano za uporabo znotraj določenih napetostnih mej [2], in Direktive Sveta 89/336/EGS z dne 3. maja 1989 o približevanju zakonodaj držav članic v zvezi z elektromagnetno združljivostjo [3].

Člen 3

1. Priglašeni organi, pristojni za izvajanje postopkov iz člena 10 Direktive 98/13/ES, v zvezi s terminalsko opremo iz člena 1(1) te odločbe uporabijo ali zagotovijo uporabo ustreznih delov usklajenega standarda iz člena 2(1) te odločbe.

2. Priglašeni organi zagotovijo, da:

(a) so proizvajalci ali drugi vlagatelji za odobritev seznanjeni s Svetovalnimi opombami v Navodilu ETSI EG 201121, vključno z vsemi spremembami k Navodilu; in

(b) so proizvajalci seznanjeni s tem, da morajo priložiti obvestilo v obliki, predloženi v Prilogi II, k vsem proizvodom, ki so odobreni s to odločbo; in

(c) proizvajalci izdelajo tudi izjave o omrežni združljivosti v obliki, predloženi v Prilogi III.

3. Priglašeni organi obvestijo druge priglašene organe o izjavah o omrežni združljivosti, ko je odobritev na podlagi te odločbe izdana.

Člen 4

1. Oprema s področja uporabe usklajenega standarda iz člena 2(1) se lahko še naprej odobri na podlagi nacionalnih predpisov o odobritvi tipa v obdobju 15 mesecev po sprejetju te odločbe.

2. Terminalska oprema, sprejeta v skladu s takšnimi nacionalnimi pravili o odobritvi tipa, se lahko še naprej daje na trg in v uporabo.

Člen 5

Ta odločba je naslovljena na države članice.

V Bruslju, 20. julija 1998

Za Komisijo

W. Molterer

Predsednik

[1] UL L 74, 12.3.1998, str. 1.

[2] UL L 77, 26.3.1973, str. 29. Direktiva, kakor je bila spremenjena z Direktivo 93/68/EGS (UL L 220, 30.8.1993, str. 1).

[3] UL L 139, 23.5.1989, str. 19. Direktiva, kakor je bila nazadnje spremenjena z Direktivo 93/68/EGS (UL L 220, 30.8.1993, str. 1).

--------------------------------------------------

PRILOGA I

Sklicevanje na veljavni usklajeni standard

Usklajeni standard iz člena 2 je:

"Priključitvene zahteve za vseevropsko odobritev za priključevanje terminalske opreme (razen terminalske opreme, ki podpira storitve govorne telefonije) na analogna javna komutirana telefonska omrežja (PSTN), pri katerih se naslavljanje, če je na voljo, izvaja z dvotonsko večfrekvenčno signalizacijo (DTMF)."

ETSI

Evropski inštitut za telekomunikacijske standarde

Sekretariat ETSI

TBR 21: januar 1998

(Brez predgovora)

DODATNE INFORMACIJE

Evropski inštitut za telekomunikacijske standarde je priznan v skladu z Direktivo Sveta 83/189/EGS z dne 28. marca 1983, ki določa postopek za zagotavljanje informacij na področju tehničnih standardov in predpisov [1].

Navedeni usklajeni standard je izdelan v skladu s pooblastilom, podeljenim v skladu z ustreznimi postopki Direktive 83/189/EGS.

Celotno besedilo navedenega usklajenega standarda je mogoče pridobiti pri:

Evropski inštitut za telekomunikacijske standarde 650 Route des Lucioles F-06921 Sophia Antipolis Cedex France. | | Evropska Komisija DG XIII/A/2 - (BU 31, 1/7) Rue de la Loi/Wetstraat 200 B-1049 Bruselj. |

ali pri katerikoli drugi organizaciji, odgovorni za objavo standardov ETSI, katerih seznam je na voljo na spletni strani www.ispo.cec.be.

[1] UL L 109, 26.4.1983, str. 8.

--------------------------------------------------

PRILOGA II

Besedilo obvestila, ki ga proizvajalci priložijo k proizvodom, odobrenim po tej odločbi

"Oprema je odobrena v skladu z Odločbo Sveta 98/482/ES za vseevropsko enojno terminalsko priključevanje na javno komutirano telefonsko omrežje (PSTN). Vendar zaradi razlik med posameznimi omrežji PSTN v različnih državah odobritev sama po sebi ne daje brezpogojnega zagotovila za uspešno delovanje na vsaki omrežni priključni točki omrežja PSTN.

Ob težavah se najprej obrnite na svojega dobavitelja opreme."

Opomba: Proizvajalec mora zagotoviti, da sta prodajalec in uporabnik opreme jasno seznanjena z zgoraj navedenimi informacijami, in to na pakiranju in/ali iz uporabniških priročnikov ali drugih oblik uporabniških navodil.

--------------------------------------------------

PRILOGA III

Izjava o omrežni združljivosti, ki jo mora proizvajalec dati priglašenemu organu in prodajalcu

Ta izjava navaja omrežja, v katerih naj bi oprema delovala, in vsa priglašena omrežja, pri katerih lahko pri medsebojnem delovanju z opremo nastopijo težave.

Izjava o omrežni združljivosti, ki jo mora proizvajalec dati uporabniku

Ta izjava navaja omrežja, v katerih naj bi oprema delovala, in vsa priglašena omrežja, pri katerih lahko pri medsebojnem delovanju z opremo nastopijo težave. Proizvajalec priloži tudi izjavo, ki jasno navaja, v katerih primerih je omrežna združljivost odvisna od fizičnih in programskih nastavitev stikal(-a). Poleg tega uporabniku svetuje, naj se obrne na prodajalca, če želi opremo uporabiti v drugem omrežju.

--------------------------------------------------